Colors

***Colors*** er en amerikansk drama- og kriminalfilm fra 1988 regissert av Dennis Hopper. Den handler om to politimenn, én ung og én eldre, som sammen må møte utfordringene på gata i det gjengkontrollerte Los Angeles. Hovedrollene spilles av Sean Penn og Robert Duvall.

*Colors* ble godt mottatt av filmkritikerne og ble en moderat publikumssuksess. 
## Handling
Filmen handler om to politimenn i Los Angeles, en ung og en gammel, som havner i en spesialgruppe der de må kjempe for ro og orden blant ulike rivaliserende gjenger i byen.

Danny er den unge hissige politimannen som vil være tøffere og mer hardtslående enn gjengene. I politirazziaer går han rett på sak, og pågriper alle som oppholder seg i nærheten av et gjengreir. Han har innledet et forhold til Louisa, som er servitrise og har meksikansk bakgrunn, og hun finner det vanskelig å takle den brå og aggressive oppførselen hans. Bob er en helt annerledes politimann. Med bare et år igjen til pensjonsalderen fremstår han som erfaren og sindig, og nyter respekt selv i gjengmiljøet. Han snakker med gjengmedlemmene, og forsøker å forstå dem. De som fremdeles er unge nok til å ha en sjanse, prøver han å lede på rett kjøl. De fullstendig hardkokte holder han i sjakk vel å vinne deres respekt. Under samarbeidet innser begge politimennene at de har noe å lære av hverandre.

## Om filmen
### Popularitet og økonomi
*Colors* ble en moderat suksess. Den innbrakte $46,6 millioner i USA og havnet på 21. plass over de mest innbringende filmene i USA i 1988.

Produksjonskostnadene er estimert til $10 millioner.

### Anmelderne
*Colors* ble godt mottatt av kritikerne. Både Roger Ebert og Leonard Maltin gav den tre av fire stjerner.

Både *[[Dagbladet]]* og *[[VG]]* gav den terningkast fire. ''Aftenpostens'' anmelder skrev følgende: «*Stilen er realistisk med et røft foto, en springende og episodisk handling, og skuespillere som tar gatens sprog i bruk. Filmen bruker også en effektiv blanding av amatører og profesjonelle skuespillere som føles tvers igjennom autentisk*».
### Bakgrunn og miljø
Midt på åttitallet eksploderte ungdomsvolden i Los Angeles. Det hadde to årsaker: Gjengene fikk tak i automatvåpen, og drap kunne gjøres raskt og effektivt fra en forbipasserende bil. I tillegg ble det hurtig vanedannende narkostoffet crack introdusert, og ungdomsgjengene kontrollerte gatens hippeste stoff.

I Los Angeles fryktet man at den realistiske bandekrigen på lerretet også skulle spre seg til kinosalene. Politi og myndigheter i Los Angeles forsøkte derfor å stoppe filmen.

### Annet
*Colors* ble innspilt i Los Angeles våren 1987.

Musikken er komponert av Herbie Hancock, noe som innbragte ham en BMI Film & TV Awards. Den inneholder også bidrag fra artister som Ice-T, Dr. Dre, Salt-n-Pepa og Big Daddy Kane.

## Rollebesetning

* Sean Penn – Officer Danny McGavin
* Robert Duvall – Officer Bob Hodges
* Glenn Plummer – Clarence 'High Top' Brown 
* Grand L. Bush – Larry Sylvester 
* Don Cheadle – Roccet
* Damon Wayans – T-Bone
* Leon Robinson – Killer Bee 
* Romeo De Lan – Felipe 
* Maria Conchita Alonso – Louisa Gomez 
* Trinidad Silva – Leo 'Frog' Lopez
* Gerardo Mejia – Bird
* Mario Lopez –  21st Street Gang member
* Karla Montana – Locita
* Sy Richardson – O.S.S. Sgt. Bailey
* Courtney Gains – Whitey
* Allan Moore – Shooter
* Dennis Fanning – Gang Cop

## Referanser


## Eksterne lenker
*